ലഖിംപൂര് കര്ഷകഹത്യ: വാഹനത്തില് താന് ഉണ്ടായിരുന്നില്ലെന്ന് കേന്ദ്രമന്ത്രിയുടെ മകന് ന്യൂഡല്ഹി: ലഖിംപൂര് ഖേരിയില് കര്ഷകപ്രതിഷേധത്തിലേക്ക് ഇടിച്ചുകയറിയ വാഹനത്തില് താന് ഉണ്ടായിരുന്നില്ലെന്ന് കേന്ദ്രമന്ത്രി അജയ് മിശ്രയുടെ മകന് ആശിഷ് മിശ്ര. പൊലീസ് ചോദ്യംചെയ്യലിലണ് വിശദീകരണം. വാഹനം വിട്ടു കൊടുക്കുക മാത്രമാണ് ചെയ്തെന്നും സംഭവം നടന്ന ദിവസം ടിക്കുനിയയില് ഇല്ലായിരുന്നുവെന്നും അറിയിച്ച ആശിഷ് മിശ്ര തെളിവായി വിഡിയോയും സമര്പ്പിച്ചു. ആ ദിവസം ബന്വീര്പൂറിലെ തന്റെ ഗ്രാമത്തിലായിരുന്നുവെന്നും ആശിഷ് മിശ്ര ചോദ്യം ചെയ്യലില് പറഞ്ഞു. കൊലപാതകം ഉള്പ്പെടെ എട്ട് വകുപ്പുകള് ചേര്ത്താണ് ആശിഷ് മിശ്രക്കെതിരെ കേസെടുത്തിരുന്നത്. ഇന്ന് രാവിലെ മുതല് ലഖിംപൂര് പൊലീസ് ലൈനിലുള്ള ക്രൈംബ്രാഞ്ച് ഓഫിസിലാണ് ആശിഷ് മിശ്രയെ ചോദ്യം ചെയ്യുന്നത്. ഇന്നലെ ഹാജരാകാന് നിര്ദേശം ഉണ്ടായിരുന്നെങ്കിലും ആശിഷ് മിശ്ര എത്തിയിരുന്നില്ല. ഇതേ തുടര്ന്നാണ് ഇന്ന് ഹാജരാകാന് ആവശ്യപ്പെട്ട് ലഖിംപൂര് പൊലീസ് ആശിഷിന്റെ വീട്ടില് നോട്ടീസ് പതിച്ചത്. ലഖിംപൂര് കൊലപാതക കേസില് യുപി സര്ക്കാരിനെ ഇന്നലെ സുപ്രീംകോടതി ശക്തമായി വിമര്ശിച്ചിരുന്നു. ഇതേതുടര്ന്ന് കൂടിയാണ് ആശിഷ് മിശ്ര ചോദ്യംചെയ്യലിന് തയാറായതെന്നാണ് സൂചന. കേസില് രണ്ട് പേര് ഇതിനോടകം അറസ്റ്റിലായിട്ടുണ്ട്. കൊലക്കുറ്റം ചുമത്തിയിട്ടുള്ളതിനാല് ചോദ്യംചെയ്യലിന് ശേഷം ആശിഷ് മിശ്രയുടെ അറസ്റ്റ് പൊലീസ് രേഖപ്പെടുത്തിയേക്കും. അതേസമയം സംഘര്ഷത്തില് കൊല്ലപ്പെട്ട പ്രാദേശിക മാധ്യമപ്രവര്ത്തകന് രമണ് കശ്യപിന്റെ വസതിയില് നവജ്യോത് സിങ് സിദ്ദു നടത്തിയ നിരാഹാര സമരം അവസാനിപ്പിച്ചു. ആശിഷ് മിശ്ര ക്രൈം ബ്രാഞ്ചിന് മുന്നില് ഹാജരായതിനെ തുടര്ന്നാണ് സമരം അവസാനിപ്പിച്ചത്. ആശിഷിനെ ഇന്ന് ചോദ്യംചെയ്യുന്നതിന്റെ പശ്ചാത്തലത്തില് ലഖിംപൂരിലെ ഇന്റര്നെറ്റ് ബന്ധം വീണ്ടും വിച്ഛേദിച്ചു.